สมเด็จพระเจ้าอยู่หัวเสด็จพระราชดำเนินไปทรงบำเพ็ญพระราชกุศลพระบรมอัฐิฯ
วันนี้ (29 ต.ค.2560) เวลา  10.43 น.   สมเด็จพระเจ้าอยู่หัวเสด็จพระราชดำเนินโดยรถยนต์พระที่นั่ง จากพระที่นั่งอัมพรสถาน พระราชวังดุสิต ไปยังพระที่นั่งดุสิตมหาปราสาท ในพระบรมมหาราชวัง  ในการทรงบำเพ็ญพระราชกุศลพระบรมอัฐิ พระบาทสมเด็จพระปรมินทรมหาภูมิพลอดุลยเดช บรมนาถบพิตร  
		ในโอกาสนี้  สมเด็จพระเทพรัตนราชสุดาฯ สยามบรมราชกุมารี  ทูลกระหม่อมหญิงอุบลรัตนราชกัญญา สิริวัฒนาพรรรณวดี  พระเจ้าหลานเธอ พระองค์เจ้าพัชรกิติยาภา  และพระเจ้าหลานเธอ พระองค์เจ้าอทิตยาทรกิติคุณ  โดยเสด็จในการนี้ด้วย
		ครั้นเสด็จพระราชดำเนินเข้าพระที่นั่งดุสิตมหาปราสาท  ทรงจุดธูปเทียนเครื่องราชสักการะพระบรมอัฐิ พระบาทสมเด็จพระปรมินทรมหาภูมิพลอดุลยเดช บรมนาถบพิตร ซึ่งประดิษฐานในบุษบกแว่นฟ้าเหนือพระแท่นสุวรรณเบญจดล
		จากนั้นทรงจุดธูปเทียนเครื่องนมัสการบูชาพระพุทธรูปประจำพระชนมวารของพระบาทสมเด็จพระปรมินทรมหาภูมิพลอดุลยเดช บรมนาถบพิตร ที่ประดิษฐานบนพระแท่นมหาเศวตฉัตร  พระสงฆ์ 30 รูป ที่สวดพระพุทธมนต์แต่วันก่อนถวายพรพระ
		ในการนี้  สมเด็จพระเจ้าอยู่หัว ทรงประเคนภัตตาหารแด่สมเด็จพระอริยวงศาคตญาณ สมเด็จพระสังฆราช สกลมหาสังฆปริณายก  ส่วนสำรับภัตตาหารนอกนั้น ทรงพระกรุณาโปรดเกล้าโปรดกระหม่อมให้พระราชวงศ์ ทรงประเคนแด่สมเด็จพระราชาคณะและพระราชาคณะ  เมื่อรับพระราชทานฉัน เสร็จแล้ว  สมเด็จพระเจ้าอยู่หัวทรงประเคนจตุปัจจัยไทยธรรม  พระสงฆ์ถวายอนุโมทนา ถวายอดิเรก ถวายพระพรลา
		สมเด็จพระเจ้าอยู่หัวทรงจุดธูปเทียนเครื่องทรงธรรม  ทรงจุดธูปเทียนเครื่องทองน้อย สำหรับพระบรมอัฐิ ทรงธรรม  ทรงศีล  พระราชาคณะถวายศีล และถวายพระธรรมเทศนา จบแล้วถวายอนุโมทนา  พระสงฆ์ 4 รูปรับอนุโมทนา
		จากนั้น สมเด็จพระเจ้าอยู่หัวทรงประเคนจตุปัจจัยไทยธรรมบูชากัณฑ์เทศน์และทรงทอดผ้าไตรแด่พระสงฆ์ที่ถวายพระธรรมเทศนา และพระสงฆ์รับอนุโมทนารวม 5 รูป  พระสงฆ์ สดับปกรณ์ ถวายอดิเรก ถวายพระพรลา 
		แล้วเจ้าพนักงานนิมนต์พระสงฆ์ 89 รูปเท่าพระชนมพรรษาพระบาทสมเด็จพระปรมินทรมหาภูมิพลอดุลยเดช บรมนาถบพิตร ขึ้นนั่งยังอาสน์สงฆ์ สวดมาติกา จบ  ทรงทอดผ้าไตร  พระสงฆ์สดับปกรณ์ ถวายอนุโมทนา ถวายอดิเรก ถวายพระพรลา 

เมื่อเจ้าพนักงานได้เทียบพระที่นั่งราเชนทรยาน สำหรับอัญเชิญพระโกศพระบรมอัฐิพระบาทสมเด็จพระปรมินทรมหาภูมิพลอดุลยเดช บรมนาถบพิตร ไว้ที่เกยพระที่นั่งอาภรณ์พิโมกข์ปราสาท  และตั้งขบวนพระบรมราชอิสริยยศ ไว้พร้อม 

		เลขาธิการพระราชวังกราบบังคมทูลขอพระราชทานพระราชานุญาตอัญเชิญพระโกศพระบรมอัฐิ  เชิญเสด็จ และยาตราริ้วขบวนพระบรมราชอิสริยยศไปพระที่นั่งจักรีมหาปราสาท
		สมเด็จพระเจ้าอยู่หัวทรงพระกรุณาโปรดเกล้าโปรดกระหม่อมให้ เจ้าพนักงานภูษามาลาอัญเชิญพระโกศพระบรมอัฐิ พระบาทสมเด็จพระปรมินทรมหาภูมิพลอดุลยเดช บรมนาถบพิตร ลงจากบุษบกแว่นฟ้าเหนือพระแท่นสุวรรณเบญจดล ไปประดิษฐานบนพระที่นั่งราชเชนทรยาน ที่เกยพระที่นั่งอาภรณ์พิโมกข์ปราสาท
		   ในการนี้  สมเด็จพระเจ้าอยู่หัว ทรงพระดำเนินตามพระโกศพระบรมอัฐิ ไปยังพระที่นั่งอาภรณ์พิโมกข์ปราสาท 
		เมื่อเจ้าพนักงานภูษามาลาประดิษฐานพระโกศพระบรมอัฐิ ในบุษบกพระที่นั่งราเชนทรยาน  ขบวนพระบรมราชอิสริยยศ ประโคมกระทั่งมโหระทึก สังข์ แตรงอน แตรฝรั่ง ปี่ กลองชนะ พร้อมแล้ว ยาตราขบวนพระบรมราชอิสริยยศ  ซึ่งเป็นริ้วขบวนที่ 5 อัญเชิญพระโกศพระบรมอัฐิ โดยพระที่นั่งราเชนทรยาน  จากพระที่นั่งอาภรณ์พิโมกข์ปราสาท ไปยังพระที่นั่งจักรีมหาปราสาท  สมเด็จพระเจ้าอยู่หัวทรงพระดำเนินตาม พร้อมด้วยพระบรมวงศานุวงศ์
		โดยริ้วขบวนที่ 5 นี้  มีตำรวจหลวง มหาดเล็กเป็นคู่แห่ 4 สาย  นายทหารราชองครักษ์เป็นคู่เคียงพระที่นั่งราเชนทรยานทรงพระโกศพระบรมอัฐิ พร้อมด้วยเครื่องพระอภิรุมชุมสาย มโหระทึก สังข์ แตรงอน แตรฝรั่ง ปี่ กลองชนะ พระกลด บังพระสูรย์ พัดโบก ภูษามาลาประคอง และมหาดเล็กพระราชพิธีอัญเชิญเครื่องพระบรมราชอิสริยยศ  เดินปกติตามจังหวะเสียงกลอง 
		เมื่อเทียบพระที่นั่งราเชนทรยาน ที่อัฒจันทร์ตะวันออกพระที่นั่งจักรีมหาปราสาท  เจ้าพนักงานภูษามาลาอัญเชิญพระโกศพระบรมอัฐิ พระบาทสมเด็จพระปรมินทรมหาภูมิพลอดุลยเดช บรมนาถบพิตร ขึ้นพระที่นั่งจักรีมหาปราสาท พักไว้ที่หน้าพระวิมาน  สมเด็จพระเจ้าอยู่หัว ทรงจุดธูปเทียนบูชาพระสัมพุทธพรรณโณพาศ  ทรงจุดธูปเทียนเครื่องทองน้อยถวายราชสักการะพระบรมอัฐิสมเด็จพระบรมราชบุพการี   จากนั้นทรงพระกรุณาโปรดเกล้าโปรดกระหม่อมให้ เจ้าพนักงานภูษามาลา อัญเชิญพระโกศพระบรมอัฐิ พระบาทสมเด็จพระปรมินทรมหาภูมิพลอดุลยเดช บรมนาถบพิตร เข้าที่ประดิษฐานในพระวิมานแล้ว  สมเด็จพระเจ้าอยู่หัวทรงจุดธูปเทียนเครื่องทองน้อยถวายราชสักการะพระบรมอัฐิ แล้วเสด็จพระราชดำเนินกลับ  ทหารกองเกียรติยศถวายความเคารพ  วงดุริยางค์บรรเลงเพลงสรรเสริญพระบารมี

ข่าวในพระราชสำนัก สทท.